Uitspeelronde skop naweek in Van Rhynsdorp af | Netwerk24
Uitspeelronde skop naweek in Van Rhynsdorp af
Deur Murphy Roberts 08 Oktober 2018 06:00
Saldanha het Saterdag in ’n vriendskaplike wegwedstryd teen Hamlets van Mamre vasgeval.
Die Boland-Grootuitdaag-Weskusstreekkampioene het die stryd as voorbereiding vir sy top-12-uitspeelronde, wat Saterdag begin, gebruik.
Saldanha het die wedstryd haastig begin en gou 14-0 voorgeloop. Die besoekers het meer balbesit en gebiedsvoordeel geniet, maar ongedwonge hanteerfoute en goeie verdediging deur die tuisspan het Saldanha verhoed om meer punte aan te teken. Hamlets het egter sy ritme gevind en voor rustyd met twee drieë geantwoord om Saldanha se voorsprong tot 14-10 te verklein.
Die spanne het mekaar in die tweede helfte behoorlik opgekeil en die skare met skitterende verdediging vermaak.
Die tuisspan het die besoekers met twee strafskoppe gesink en die wedstryd 16-14 gewen.
Saldanha reis Saterdag na Van Rhynsdorp vir sy eerste wedstryd in die top-12-uitspeelronde en wil graag met ’n oorwinning terugkeer. Die Weskussers sal die Melkboere van Darling daarna pak in ’n alles-of-niks-wedstryd wat sal bepaal wie na die halfeindstryd van die Boland-klubkampioenskap deurdring.